  Виталий Пронин Толон Удмурт Республикаысь Правительстволэн Тӧроезлэн воштӥсез, информатизацияя но связья министр Владимир Перешеин ивортӥз универсальной электрон картаосты (УЭК) вӧлмытон уж сярысь.Туэ 1-тӥ январьысен калыклэсь кутӥсько УЭК-ез басьтонъя вазиськонъёс.Кызьы иворто информатизацияя но связья министерствоысь специалистъёс, та дырлы электрон картаосты басьтыны мылкыд карыса вазиськиз ни 130 адями. Специалистъёслэн чакламзыя, арлэн пумозяз куриськонъёслэн лыдзы 50 сюрсозь йылыны кулэ.- Та дырлы универсальной электрон карта пыр ваньзэ-ӧвӧлзэ 203 услуга пӧлысь басьтыны луэ 105-сэ, - веранзэ мытӥз министр Владимир Перешеин. - Шуом, адями мылкыд кариз та картаез та вакытэ басьтыны, нош бӧрысь, кылсярысь, туэ ар куспын соя сётӥськись кун услугаослэн лыдзы шӧдскымон йылӥз. Солэн карта вылаз выльёсыз пусйиськытэк кылизы ук.Но номыр кышкытэз ӧвӧл: выль услугаосты карта вылэ гожтыны курыса, вазиськоно нимысьтыз усьтэм центръёсы. Соос ужзэс радъялозы шаерысьтымы котькудаз муниципал кылдытэтын. Картаез лэсьтон дыр 3 арня пала кыстӥське. Отчы пыртэмын адямилэн вань сямен ик даннойёсыз: паспортэзъя тодметъёсыз, полис, ИНН, пенсиосъя свидетельство но уно мукет. Таӵе картаос пыр, дорысь потатэк, пӧртэм юрттэт басьтыны луэ.Шуом, эмъясь доры гожтӥськыны яке кыӵе ке кулэ луись документ басьтыны. Таӵе амал нырысь ик юрттоз коррупциез быдтыны, кузьмаськонлы пум поныны, - шуиз со.Министр ӧз ваты: УЭК-осты дасян но уже кутон секытэнгес радъяськоз гуртъёсын. Кылсярысь, 1 сюрс 300 пала гуртъёс пӧлысь 209-аз Интернет вуэмын ӧвӧл ай. Таиз, валамон, пыд пуктоз картаосты дасян, соосты уже кутон ласянь но. Но та ласянь юрттыны дасесь телефон операторъёс.Кылсярысь, та уже пыриськыны дась Теле2 огазеяськон: со дась 600 сюрс манетсэ сётыны, кыӵе ке гуртысь бюджет учреждениын Интернетэз дэмен радъян вылысь. Со сяна, та уже кыскемын луозы гуртъёсын почтаос но: соос пыр озьы ик сётӥськозы электрон услугаос.Та дырлы УЭК-осты дасяны басьтӥськиз Сбербанк. Нырысьёссэ 1 но ӝыны сюрс картаосты та огазеяськон дасялоз дунтэк. Но азьланяз соосты поттыны республикалэн кисыысьтыз уксё шедьтоно луоз. Но таӵе картаез поттон дунтэм уг сылы - котькудӥз ог 400-450 манет тыр усе. Шаерамы улисьёсты лыдъяно ке, бюджетамы та ужлы кӧня коньдон шедьтоно луоз - кӧшкемыт лыдпус!Министр Владимир Перешеин мылкыдзэ шарая: Татарстан кадь кужмо республика но та пумысен чабкиськиз - электрон картаосты калыксылы поттон укыр дуно усёз. Нош со вие ик законыны пусъемын: туэ УЭК-ез дасян адямилэн мылкыд каремезъя быдэстӥське ке, вуоно арын та уж обязательной луоз. Нош бюджетмы такем бадӟым ныпъетэз уз вормы. В. Перешеин осконзэ вераз: федерал центр та сярысь тодытэк-валатэк уг улы, соин ик, малпасько, законэ туэ воштонъёс пыртэмын луозы - картаосты адямилы быдэ одно ик дасян дыр нуйтэмын луоз.Та картаос туннэ нуналлы лэсьтӥсько адямилэн мылкыд каремезъя гинэ, - веранзэ азьланьтӥз министр. - Та дырлы вань ини солы пумитъяськисьёс. Таӵеос пӧлын тужгес но трос мӧйыос, озьы ик осконзы ласянь та воштӥськонлы пумит луисьёс. Угось адямилэн туспуктэмезтэк, гожтӥськемезтэк УЭК-ез дасяны ум быгатӥське. Но котьма ке но, улон азьлань мынэ. Соин ик амалтэк электрон амалъёс вылэ выжоно луомы. Со - дырлэн-вакытлэн куронэз. Кылсярысь, ог 5 ар ортчыса, улонэ пыӵаны кутскозы электрон паспортъёс, - шуиз со.Пусйыны кулэ, универсальной электрон картаос матысь дыре вӧлмозы быдэс кунамы. Та ужрадэз ӟеч но ӝог быдэстон ласянь Удмурт шаермы вань улосъёс пӧлын 13-тӥ интыын. УЭК-осты поттон борды юнматэмын Россиысь Сбербанк.Елена Никитина Туспуктэмез: izhlife.ru  